3-сө мегалит — ваҡланған ауыр таштарҙан торған тура мөйөшлө ҡоролма. Көнбайышта улар араһында 25—30 см киңлектә уйым-ишек ҡалдырылған. Төньяҡ диуарҙы эшкәртелгән вертикаль плита барлыҡҡа килтерә. Ҡоролманан көньяҡҡа ҡарай 1,2 м алыҫлыҡта яҫы  плита ята, уның күләме көньяҡ өлөштәге таштар араһына теүәл тап килә — был күрәһең, көньяҡ фасадының плитаһы. Көнсығыш яҡта таш ҡоролмаға түбәлек өсөн тәғәйенләнгән плиталар һәм таштар менән ҡурған рәүешле кәҫләнгән өйөм йәнәш тора. Ниндәйҙер сәбәп менән төҙөүселәр түбәлекте ҡуя алмағандар йәки өлгөрмәгәндәр. Ҡаҙыныуҙар һөҙөмтәһендә ҡоролма эсендә, төньяҡ өлөштә, ҡая нигеҙендә  уйылған ҙур булмаған соҡор табыла.